BRATISLAVA 30. marca (SITA) - O približne 19 miliónov korún prišlo ministerstvo obrany (MO) pre chybný vzorec na výpočet vojenských dôchodkov. Za chybu je zodpovedný bývalý vedúci oddelenia sociálnej a bytovej politiky ministerstva, informovala Slovenská televízia (STV) v hlavnej spravodajskej relácii Noviny STV. Zistila to vyšetrujúca komisia, ktorú na oddelenie sociálnej a bytovej politiky zámerne poslal minister obrany Juraj Liška. Ako uviedol pre STV, dopočul sa, že sa uplatňuje zlý vzorec na výpočet dôchodkov. Kontrolóri zistili, že do výsluhových dôchodkov sa nesprávne dostala čiastka za nevyčerpanú dovolenku odchádzajúcich vojakov. Stalo sa to viac ako v tristo prípadoch ľudí, ktorí opustili armádu v rokoch 2003 a 2004.
Zlé vyplácanie dôchodkov na pokyn ministra ihneď zastavili, inak by rezort každý mesiac prichádzal o ďalšie milióny. Zodpovedný pracovník čelil disciplinárnemu konaniu, komisia mu navrhla najvyšší možný pracovný trest - prepustenie z ministerstva. Tesne predtým dal výpoveď sám. Podľa Ondreja Urbana z Úradu pre štátnu službu však pamätá zákon o štátnej službe aj na takéto prípady. Ak štátny zamestnanec spôsobí škodu služobnému úradu, úrad môže vymáhať škodu aj keď už nie je štátnym zamestnancom. To v tom prípade, ak sa dokáže jeho zodpovednosť za miliónové škody. Ministerstvo obrany vyzve bývalých vojakov, ktorí dostávali neprimerane vysoké výsluhové dôchodky, aby vrátili všetky peniaze vyplatené nad zákonný limit.